Kazincbarcikai "Az Év Szülészete" - HáziPatika
Kazincbarcikai "Az Év Szülészete"
Első alkalommal van fővárosi intézmény is a díjazottak között
Az Év Szülészeteszülészetszavazásszülésbabaszoba.hu
Létrehozva: 2013. szeptember 5. 15:15
Módosítva: 2013. szeptember 5. 15:26
A versenyt harmadik alkalommal hirdette meg a leglátogatottabb hazai gyermek-egészségügyi portál, a babaszoba.hu. Az édesanyák és családtagjaik közel 2500 szavazata alapján most először került fővárosi intézmény is a díjazottak közé.
A három évvel ezelőtt alapított "Az Év Szülészete" díj odaítéléséről maguk a kismamák dönthettek, akik közel három hónapon át tartó internetes szavazáson értékelhették az összes állami vagy önkormányzati tulajdonban lévő szülészetet, idén 56 intézményt. A www.azevszuleszete.hu oldalon három kategóriában - szülőszobai ellátás, gyermekágyi- és újszülött-ellátás, valamint felszereltség és környezet - közel 2500 szavazat érkezett a 2013. május 27-től augusztus közepéig tartó voksolási időszakban. Az összesített verseny nyertese mellett három kategóriagyőztest is hirdettek a szervezők.
Másodszor érdemelte ki "Az Év Szülészete" címet a Debreceni Egyetem Kazincbarcikai Kórháza. A Borsod-Abaúj-Zemplén megyei intézményt minden kategóriában magas pontszámmal illették az édesanyák, sőt idén ezt kórházat tartották a felszereltség és környezet legjobbjának. A "barcikai szülészet" néhány éve elnyerte a WHO és a UNICEF által adományozott Bababarát Kórház címet, így minden anya-baba páros szakszerű támogatást kap a szoptatásban, és csak akkor különítik el őket egymástól, ha az elkerülhetetlen. Attól függetlenül, hogy 2012-ben a kórház-átalakítások miatt egy ideig a bezárás fenyegette, a szülészet már tavaly is remekelt: a fődíj mellett akkor a gyermekágyi- és újszülött-ellátás kategóriában is nyert.
"Számtalan kutatás rámutatott már arra, hogy a szülés körülményei komolyan befolyásolják az anya-gyermek kapcsolatot, a sikeres kezdet pedig hosszan érezteti áldásos hatását. Egy pozitív szülésélmény hatására a kompetens anya is megszületik, hiszen azzal a tudattal megy haza a kórházból, hogy ha ezt meg tudta csinálni, bármit meg tud csinálni, tehát tud majd szoptatni és el tudja látni a gyermekét. Az Év Szülészete szavazásnak köszönhetően olyan intézményekre hívjuk fel a figyelmet, ahol a pozitív szülésélmény szerencsére gyakori jelenség" - mondta el Nagy Réka, a szervező babaszoba.hu gyermek-egészségügyi portál képviselője.